REPUBLIKA SRBIJA

NARODNA SKUPŠTINA

01 Broj 06-2/266-21

22. jun 2021. godine

B e o g r a d

**Z A P I S N I K**

**PETE POSEBNE SEDNICE NARODNE SKUPŠTINE REPUBLIKE SRBIJE U DVANAESTOM SAZIVU, ODRŽANE 22. JUNA 2021. GODINE**

Sednica je počela u 12,00 časova.

Sednici je predsedavao Ivica Dačić, predsednik Narodne skupštine Republike Srbije.

Predsednik je, na osnovu službene evidencije o prisutnosti narodnih poslanika konstatovao da sednici prisustvuje 190 narodnih poslanika, a primenom elektronskog sistema za glasanje utvrđeno je da je u sali prisutno 211 narodnih poslanika, odnosno da je prisutna većina od ukupnog broja svih narodnih poslanika i da postoje uslovi za rad Narodne skupštine, u skladu sa članom 49. Zakona o Narodnoj skupštini.

Obavestili su da će odsustvovati narodni poslanici prof. dr Žarko Obradović i Josip Broz.

Prema evidenciji Službe Narodne skupštine, sednici nisu prisustvovali, a nisu obavestili predsednika o sprečenosti, narodni poslanici: Arđend Bajrami, Jelisaveta Veljković, Mladen Grujić, Vladimir Đukanović, Milan Đurica, Ilija Životić, Enis Imamović, Aleksandar Jovanović, Elvira Kovač, Đorđe Komlenski, Marijana Krajnović, Nataša Mihailović-Vacić, prof. dr Aleksandra Pavlović-Marković, Biljana Pantić Pilja, Đuro Perić, Mira Petrović, Misala Pramenković, Adrijana Pupovac, Ivan Tasovac, Bojan Torbica, prof. dr Jahja Fehratović, Dubravka Filipovski i Ljiljana Kuzmanović-Vujaković.

Predsednik je, saglasno članu 90. stav 1. Poslovnika Narodne skupštine, obavestio da su pozvani da sednici prisustvuju: predsednik Republike Srbije Aleksandar Vučić, ministar spoljnih poslova Nikola Selaković, ministar državne uprave i lokalne samouprave Marija Obradović i direktor Kancelarije za Kosovo i Metohiju Vlade Republike Srbije dr Petar Petković.

Predsednik je pozdravio goste sa Kosova i Metohije koji su prisustvovali sednici: predsedništvo Srpske liste, poslanike Privremene samouprave u Prištini, gradonačelnike Privremene samouprave u Prištini, predsednike Privremenih organa, načelnike Upravnih okruga, rukovodioce državnih institucija, direktore javnih preduzeća i zdravstvenih ustanova i rukovodioce najznačajnijih privrednih preduzeća, kao i Direktora Kancelarije za koordinacione poslove Miloja Zdravkovića, sa saradnicima i predstavnike Udruženja kidnapovanih, nestalih i ubijenih sa prostora Kosova i Metohije.

Za Petu posebnu sednicu Narodne skupštine Republike Srbije u Dvanaestom sazivu, predsednik je utvrdio sledeći

**D n e v n i r e d:**

**1. Izveštaj o radu Kancelarije za Kosovo i Metohiju (u periodu od maja 2019. godine do juna 2021. godine)**, koji je podnela Vlada (broj 02-1119/21 od 18. juna 2021. godine),

**2. Izveštaj o pregovaračkom procesu sa Privremenim institucijama samouprave u Prištini od maja 2019. do 15. juna 2021. godine**, koji je podnela Vlada (broj 02-1120/21 od 18. juna 2021. godine).

Narodna skupština je, većinom glasova (od 220 prisutnih narodnih poslanika, 207 je glasalo za, a 13 nije glasalo), prihvatila predlog narodnog poslanika Ivice Dačića da se obavi:

**zajednički jedinstveni pretres o:**

**- Izveštaju o radu Kancelarije za Kosovo i Metohiju (u periodu od maja 2019. godine do juna 2021. godine)**, koji je podnela Vlada (broj 02-1119/21 od 18. juna 2021. godine) i

**- Izveštaju o pregovaračkom procesu sa Privremenim institucijama samouprave u Prištini od maja 2019. do 15. juna 2021. godine**,koji je podnela Vlada (broj 02-1120/21 od 18. juna 2021. godine).

Zatim je Narodna skupština prešla na rad po dnevnom redu, odnosno na **zajednički jedinstveni pretres o predlozima akata iz tačaka 1. i 2. dnevnog reda**.

Predsednik je, saglasno članu 192. stav 3, a shodno članu 157. stav 2. Poslovnika Narodne skupštine, otvorio zajednički jedinstveni pretres o:

 **-** **Izveštaju o radu Kancelarije za Kosovo i Metohiju (u periodu od maja 2019. godine do juna 2021. godine)** i

 **- Izveštaju o pregovaračkom procesu sa Privremenim institucijama samouprave u Prištini od maja 2019. do 15. juna 2021. godine**.

Narodnoj skupštini se obratio predsednik Republike Srbije Aleksandar Vučić.

U zajedničkom jedinstvenom pretresu učestvovali su narodni poslanici: Milovan Drecun, izvestilac Odbora za Kosovo i Metohiju, dr Muamer Zukorlić, predstavnik Poslaničke grupe „STRANKA PRAVDE I POMIRENjA SPP - UJEDINjENA SELjAČKA STRANKA USS“ (nakon čijeg izlaganja je predsedavajući dr Vladimir Orlić, potpredsednik Narodne skupštine, saglasno članu 27. i članu 87. st. 2. i 3. Poslovnika, produžio rad sednice Narodne skupštine i posle 18,00 časova), Šaip Kamberi, predsednik Poslaničke grupe UJEDINjENA DOLINA - SDA SANDžAKA (nakon čega su se, više puta, za reč i repliku, javili predsednik Republike Aleksandar Vučić i narodni poslanik Šaip Kamberi), Dragan D. Marković, predsednik Poslaničke grupe JEDINSTVENA SRBIJA (JS), dr Balint Pastor, predsednik Poslaničke grupeSAVEZ VOJVOĐANSKIH MAĐARA, Branimir Jovanović, predsednik Poslaničke grupe Socijaldemokratska partija Srbije, Stefan Krkobabić, predstavnik Poslaničke grupe PUPS – „Tri P“ (nakon čijeg izlaganja se za reč javio predsednik Republike Aleksandar Vučić), Ivica Dačić, predstavnik Poslaničke grupe SOCIJALISTIČKA PARTIJA SRBIJE (SPS), dr Aleksandar Martinović, predsednik Poslaničke grupe „Aleksandar Vučić - za našu decu“, Vladan Glišić, Nadije Bećiri (nakon čijeg izlaganja se za reč javio predsednik Republike Aleksandar Vučić), posle čega je predsednik Narodne skupštine zaključio zajednički jedinstveni pretres.

Predsednik Narodne skupštine je, saglasno članu 87. stav 5. Poslovnika Narodne skupštine, odredio utorak, 22. jun 2021. godine, sa početkom u 18 časova i 9 minuta, kao Dan za glasanje o tačkama dnevnog reda Pete posebne sednice Narodne skupštine Republike Srbije u Dvanaestom sazivu.

Primenom elektronskog sistema za glasanje utvrđeno je da je u sali prisutno 211 narodnih poslanika, odnosno da je prisutna većina od ukupnog broja narodnih poslanika i da postoje uslovi za odlučivanje.

Zatim je Narodna skupština prešla na odlučivanje.

**1. tačka dnevnog reda - IZVEŠTAJ O RADU KANCELARIJE ZA KOSOVO I METOHIJU (U PERIODU OD MAJA 2019. GODINE DO JUNA 2021. GODINE)**

Narodna skupština je, većinom glasova (od 211 prisutnih narodnih poslanika, 210 je glasalo za, a jedan nije glasao), prihvatila Izveštaj o radu Kancelarije za Kosovo i Metohiju (u periodu od maja 2019. godine do juna 2021. godine).

**2. tačka dnevnog reda - IZVEŠTAJ O PREGOVARAČKOM PROCESU SA PRIVREMENIM INSTITUCIJAMA SAMOUPRAVE U PRIŠTINI OD MAJA 2019. DO 15. JUNA 2021. GODINE**

Narodna skupština je, većinom glasova (od 211 prisutnih narodnih poslanika, 210 je glasalo za, a jedan nije glasao), prihvatila Izveštaj o pregovaračkom procesu sa Privremenim institucijama samouprave u Prištini od maja 2019. do 15. juna 2021. godine.

Pošto je Narodna skupština obavila razmatranje i odlučivanje o svim tačkama dnevnog reda sednice, predsednik Narodne skupštine je, saglasno članu 102. Poslovnika, zaključio Petu posebnu sednicu Narodne skupštine Republike Srbije u Dvanaestom sazivu.

Sednica je zaključena u 18 časova i 15 minuta.

GENERALNI SEKRETAR PREDSEDNIK

 Veljko Odalović Ivica Dačić